Ermita de San Urbiz - Biquipedia, a enziclopedia libre

# Ermita de San Urbiz

### De Biquipedia

l'Ermita de San Urbiz aintre d'a suya cambra.

A ermita de San Urbiz ó San Urbez ye una ermita romanica construyida aintre d'una cambra (espluga ubierta) en a boca d'a Bal d'Añisclo á mientres se-bi plega per man d'o Congosto d'as Cambras. Finca a 400m d'o Puent de San Urbiz á l'alto d'una foz que hi fa o río Bellós.

Ye iste ro puesto á on se suposa que San Urbiz hi bibiore á mientres d'a suya estada como ermitán en Sobrarbe. Se diz que o santo bibiore astí perque ixa espluca ye amanata t'o puesto á on hi faziore uno d'es suyos miraglos; se diz que d'un canto d'a foz d'o Bellós á on yera deixore cayer o suyo baculo, que yera prou més curto que no l'amplaria d'a breca, e que iste alabez quedore concallato d'entre es zillos deixando uno trango d'entre d'as dos ripas d'o forato ta que es pastors podeban alzar o suyo pont. D'ixa traza es locals pudioren construyir o biello Pont de San Urbiz que encara se-hi pued beyer güei día.

l'Aintror de l'ermita, foradada en a peña.

A construzión d'ista ermita ye simple, encabida aintre d'a suya espluca, ixa le fa as parez per 3 d'es suyos cantos e ro tiellato. Una descontinidat d'a paret exterior fa permesa a entrada d'a luz ent'a l'altar e ra nao. Modernas obras de reforma n'han feto beroya ra estructura, á mientres que han permeso que l'altar e ra zaguería d'o templo, que ye zarada, recuperasen a forma arrondolada de l'absid meyebal.

### [Editar] Prozesions y romerías

O culto ta San Urbiz ye estendillato per es lugars de Sobrarbe, e per ixo se fan dos romerías anuals ta ista ermita, a una o 15 de setiembre dend'es lugars d'O Quiñón de Fanlo (Fanlo, Buisán, Nerín e Sercué) e l'altra o 15 d'abiento dend'es lugars d'a Bal de Bió (Bió, Buerba, Yeba y Zeresuela). Á més, d'entre istas bals e ra Ribera de Fiscal bi eba tradizionalment un mutuo deber per o cualo cuan hi eban xuqueras, es bezíns de Bió eban de transcruzar A Solana y baixar ent'Albella ta pregar á ra ermita de San Urbiz d'allá per a ruixada, e alabez es pobladors d'Albella e San Martín d'a Solana, cuan es beyeban benir, eban de marxar de tornada enta ra Ermita d'Añisclo enarbrando branquetas de buxo. Només cuan s'eban acomplito ixas dos prozesions se'n deziba que benirían as prezipitazions.

## [Editar] Enrastres externos

Embista de l'ermita Imachens.

Retrieved from "http://an.wikipedia.org../../../e/r/m/Ermita_de_San_Urbiz_4d24.html"

Categorías: Monimentos d'Aragón | Ermitas de Sobrarbe | Ermitas d'Aragón | Sobrarbe

##### Views

- Articlo
- Descusión
- Current revision

##### Rechirar